Hypoxi betyder lav ilt. Alle celler i kroppen bruger ilt for at kunne fungere. Blodet iltes i lungerne og føres gennem hjertet, som pumper det ud i kroppen til cellerne. Normalt iltes blodet fuldstændigt, når det kommer gennem lungerne, og det vil sige at iltmætningen i blodet er 95-100%, når det kommer ud til cellerne. Hvis man sænker indholdet af ilt, i den luft der indåndes, falder iltmætningen i blodet og cellerne begynder at mangle ilt. Dette sker for eksempel, hvis man befinder sig på et højt bjerg, hvor der er mindre ilt i luften. Man kan med meget hård træning, eller ved at holde vejret i lang tid, få iltmætningen i blodet til at falde en smule, men det er normalt ikke muligt, at få iltmætningen ned til de niveauer, vi arbejder med.